  Майя Бывальцева Кам шур вамен выж вылтӥ дунтэк ветлыны луоз 2017-тӥ арысь южтолэзёзь. Элькун кивалтӥсьёсын кенешон бере 15-тӥ шуркынмонэ со сярысь вераз «Мостострой-12» компанилэн кивалтӥсез Александр Забарский. Азьвыл чаклало вал, дун тырон пунктъёс толсуре ужаны кутскозы шуыса, но али дыр воштӥськиз. Улосвыллэн тӧроез Александр Соловьёв верамъя, выж вылтӥ ужан мынон-ветлонэз усьтон калыклы кельшымон луиз. «Мыным туж трос жингыртонъёс вуизы, Башкириысь но, Удмурт Элькунысь но калык тау каре», — пусйиз улосвыллэн кивалтӥсез. Кенешонэ пыриськисьёс соглаш, объектэ тырмыт коньдон вуымтэ шуыса. Сыӵе югдур кылдӥз «Пересвет» банклэн шугъяськонъёсыз сэрен, валтӥсь подрядчик «Мостострой-12» соин ужа вал. Али коньдон ужпумъёс сэрттӥсько-пертчисько, нош Забарский оскытӥз, вуоно арняысен ужасьёслы уждунъя пунэмъёссэс берыктыны кутскозы. Тодэ вайытом, выж вылтӥ ужан мынон-ветлон лэземын шуркынмон кутсконын, нош быдэсак усьтыны чакламын 2017-тӥ арын пӧсьтолэзе. Тегъёс: Авто Кама Удмуртия АлександрСоловьёв  